അസം സംഘര്ഷം: പോലീസിനെ ആക്രമിക്കാന് പ്രതിഷേധക്കാരെ പ്രേരിപ്പിച്ചത് പോപ്പുലര് ഫ്രണ്ട്? ഗുവാഹത്തി: അസമിലെ ദാരാംഗ് ജില്ലയില് കുടിയൊഴിപ്പിക്കലിനിടെയുണ്ടായ ആക്രമണത്തില് പോപ്പുലര് ഫ്രണ്ടിന്റെ പേര് പരാമര്ശിച്ച് മുഖ്യമന്ത്രി ഹിമന്ത ബിശ്വ ശര്മ്മ. അറുപത് കുടുംബങ്ങളെയായിരുന്നു പ്രദേശത്ത് നിന്നും ഒഴിപ്പിക്കേണ്ടിയിരുന്നത്. എന്നാല് പതിനായിരത്തോളം പേര് അവിടെ ഉണ്ടായിരുന്നുവെന്നും ഇവരെ ആരാണ് കൊണ്ടുവന്നതെന്നും ഹിമന്ത ബിശ്വ ശര്മ്മ ചോദിച്ചു. പോപ്പുലര് ഫ്രണ്ടിന്റെ പേര് ഇക്കാര്യത്തില് ഉയര്ന്നുവരുന്നുണ്ടെന്നും മുഖ്യമന്ത്രി പറഞ്ഞു. ആക്രമണത്തില് ജുഡീഷ്യല് അന്വേഷണം പുരോഗമിക്കുകയാണ്. അന്വേഷണം പൂര്ത്തിയായ ശേഷം പ്രതികരിക്കാമെന്നും ഹിമന്ത ബിശ്വ ശര്മ്മ പറഞ്ഞു. അതേസമയം പോലീസിനെ ആക്രമിക്കാന് പ്രതിഷേധക്കാരെ പ്രേരിപ്പിച്ചതിന് പിന്നില് ഇസ്ലാമിക സംഘടനയായ പോപ്പുലര് ഫ്രണ്ട് ഓഫ് ഇന്ത്യയടക്കമുള്ള ഭീകരശക്തികളാണെന്ന ആക്ഷേപം നേരത്തെ ഉയര്ന്നിരുന്നു. പ്രദേശത്ത് ബോധപൂര്വ്വം അസ്വസ്ഥത സൃഷ്ടിക്കുകയായിരുന്നു പ്രതിഷേധക്കാരുടെ ലക്ഷ്യമെന്നായിരുന്നു ബിജെപി എംപി ദിലീപ് സൈകിയ പറഞ്ഞത്. ഗോരുഖുട്ടിലെ സംഭവത്തിന് പിന്നില് പോപ്പുലര് ഫ്രണ്ടും മറ്റ് രാഷ്ട്രീയ, അരാഷ്ട്രീയ സംഘടനകളുമുണ്ട്. അക്രമം സംബന്ധിച്ച് സമഗ്രമായ അന്വേഷണത്തില് ഈ വസ്തുതകള് പുറത്തുവരുമെന്നാണ് അദ്ദേഹം പറഞ്ഞത്. പോലീസും പ്രതിഷേധക്കാരും തമ്മിലുള്ള ആക്രമണത്തില് രണ്ട് പേരാണ് കൊല്ലപ്പെട്ടത്.